## Rješenje kojim se Ivani Peters oduzima odobrenje za rad investicijskog savjetnika

### NN 93/2009 (31.7.2009.), Rješenje kojim se Ivani Peters oduzima odobrenje za rad investicijskog savjetnika

93 31.07.2009 Rješenje kojim se Ivani Peters oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

2347

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Ivani Peters iz Zagreba, Jurišićeva 14, za rad investicijskog savjetnika, na sjednici održanoj 16. srpnja 2009. godine donijela je

RJEŠENJE

1. Ivani Peters iz Zagreba, Jurišićeva 14, oduzima se odobrenje za rad investicijskog savjetnika.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 142 (stotinučetrdesetidva).

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 9. veljače 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja Ivani Peters iz Zagreba, Jurišićeva 14, za rad investicijskog savjetnika.

Nakon izvršenog uvida u predmete Agencije klasa: UP/I-451-04/08-08/19 i klasa: 451-04/09-17/3 utvrđeno je sljedeće:

Rješenjem Agencije, klasa: UP/I-451-04/08-08/19, urbroj: 326-111/08-3, od 4. ožujka 2008. godine, Ivani Peters iz Zagreba, Jurišićeva 14, zaposlenici investicijskog društva Partner kapital d.o.o., Vončinina 2 (dalje u tekstu: Društvo), izdana je na neodređeno vrijeme dozvola za obavljanje poslova investicijskog savjetnika.

Dana 7. siječnja 2009. godine, u predmetu Agencije klasa: 451-04/09-17/3, zaprimljena je obavijest Društva iz koje je vidljivo da je Ivani Peters s danom 31. prosincem 2008. godine prestala biti zaposlenica Društva.

Budući da je prema naprijed navedenom očitovanju Društva, Ivani Peters prestao radni odnos u Društvu, to je imenovanoj zaključkom Agencije, Klasa: UP/I-451-04/09-08/02 od 19. veljače 2009. godine, bio određen rok od 3 (tri) mjeseca za dostavu dokaza da je zaposlena u drugom investicijskom društvu ili kreditnoj instituciji na obavljanju poslova sadržanih u investicijskim uslugama iz članka 5. stavka 1. točke 1., 2., 4. i 5. Zakona ili da je zaposlena u društvu za upravljanje otvorenim investicijskim fondovima s javnom ponudom na poslovima sadržani u investicijskim uslugama iz članka 5. stavak 1. točke 4. i 5. Zakona

Iz dostavnice je razvidno da je predmetni zaključak Ivani Peters uručen dana 23. veljače 2009. godine.

Ivana Peters nije u roku od 3 mjeseca (do 23. svibnja 2009. godine), a niti naknadno, Agenciji dostavila dokaz o zaposlenju u drugom investicijskom društvu, odnosno kreditnoj instituciji.

Sukladno odredbi članka 24. stavak 1. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. ovog Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

Slijedom izloženog, a s obzirom da Ivana Peters više ne ispunjava uvjete na temelju kojih joj je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrijeci ovog rješenja, dakle oduzeti mu odobrenje za rad investicijskog savjetnika i provesti upis oduzimanja odobrenja u Registru investicijskog savjetnika koji vodi Agencija, s danom upisa 16. srpnja 2009. godine, pod rednim brojem 142 (stotinučetrdesetidva).

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-08/02

Urbroj: 326-111/09-2

Zagreb, 16. srpnja 2009.

Član Uprave
Ivo Šulenta, v. r.

Rješenje, NN 93/2009-2347